– Jeg vet ikke sikkert hvorfor det funker, men det virker.

Martin Kuvene er elektroreparatør og serviceleder hos Moss Husholdningsservice. Uka hans går med på å sørge for å folk får hjelp med trøblete hvitevarer.

Men noen ganger fikser han det med et enkelt triks over telefonen.

– Ja, et par ganger i uka så holder det at de ringer hit, og jeg ber dem gjøre trikset, også virker maskinen igjen, sier Kuvene.

Og trikset er så enkelt at man tror det er tull.

Ta ut støpselet av stikkonktakten

Snu støpselet 180 grader.

Sett i støpselet - et voilà!

NRK har vært i kontakt med flere firmaer som reparerer hvitevarer. Flere sier at trikset er velkjent i bransjen, at det fungerer ofte, men at det ikke virker på alle merker.

Én elektriker er derimot mer skeptisk, og sier det ikke virker - det kan ikke virke, og at det ikke er noen grunn til at det skal virke.

– Joda, det virker. Ikke alltid, men oftere enn man skulle tro, sier Kuvane.

Overbelastning?

Feilen som ofte kan repareres, er at det blinker i lys som ikke skal blinke, og at vaskemaskinen går i lås i det øyeblikket man skrur på strømmen.

Fenomenet blir diskutert flittig i flere forum på nett og flere skriver at trikset fungerer:

«Dette ser ut til å ha løst problemet, og jeg lurer derfor på om noen elektrokyndige her inne på forumet vet hvorfor dette løste problemet?», skriver en.

«Når du snur støpselet snur du hvilken av tilkoblingene inn til maskinen som blir spenningssatt» er et av forsøkene på forklaring.

FORTAPT: Uten vaskemaskinen stopper familien. Men det finnes kanskje et håp for feilblinkende hvitevarer? Foto: Lotte Olsen Jessa / NRK

Men noen mener også at «180 grader-trikset» bare er oppspinn.

«Roteringen har INGENTING med løsningen å gjøre, den «roterer» 50 ganger i sekundet av seg selv. Det ble nok løst idet du trakk ut støpselet. Simens ville bare tulle med deg.»

En annen skriver at det skyldes overbelastning på ledningen, som løses ved nettopp å helomvende støpselet.

Fase og nøytral

Kamil Dursun, som er professor i energiteknologi ved Høgskolen i Østfold, ler litt når vi ringer han, for det høres jo unektelig litt rart ut.

Men også han begir seg ut på et forsøk på en forklaring.

– Jeg har aldri hørt om dette før. Det eneste jeg kan tenke meg er det nye TN-systemet i Norge (TN betyr terra-nøytral og er strømledninger med tre faser: Tre vanlige ledninger og en nøytral ledning, red.anm).

– I de to hullene inne i stikkontakten er den ene fase og den andre er nøytral - at man bytter på dem, kan ha en effekt på elektronikken i vaskemaskinen, forklarer Dursun.